ચંબામાં થોડા કલાક ગાળી અમે બનીખેત નામના પહાડી સ્થળે જવા માટે મોટરબસમાં બેસી ગયાં. ત્યાં મારગમાં રાવીએ અમારો સતત સથવારો કર્યો હતો. રાવીનાં પાણી જમનાજીની માફક કૃષ્ણવર્ણાં છે. બે બાજુ ઉભડક પહાડોની વચમાંની સાંકડી ખીણમાંથી ત્યાં રાવી વહી જાય છે. નહિ ઉન્માદ, નહિ ઉછાળા, નહિ તોફાની તરંગો, સંસ્કારી કુટુંબની કોઈ કુલવતી સ્ત્રી માફક, મર્યાદાશીલ ગતિથી તે વહી જાય છે. તેનાં કાળાં વસ્ત્રો પાણીના વેગથી સરી ન પડે, તેની પણ તે જાણે કાળજી રાખીને વહી રહી છે.